Komisijos sprendimas
1993 m. sausio 19 d.
nustatantis žuvininkystės produktų apžiūros, siekiant nustatyti, ar juose nėra parazitų, išsamias taisykles
(93/140/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos priedo IV skyriaus, V skirsnio 1 punktą,
kadangi Direktyvoje 91/493/EEB yra nustatyti parazitų tikrinimo, tvarkant žuvį krante arba fabrikų laivuose, reikalavimai;
kadangi žuvininkystės sektoriaus dirbantieji, laikydamiesi Direktyvos 91/493/EEB 6 straipsnio taisyklių, turi patys atlikti patikrinimus visuose žuvininkystės produktų gamybos etapuose, kad neabejotinai parazitais apkrėsta žuvis nepatektų žmonėms;
kadangi, remiantis Direktyvos 91/493/EEB priedo I skyriaus II skirsnio 5 punktu, ir krante esančioms įmonėms, ir fabrikų laivams turi būti taikomos tos pačios taisyklės;
kadangi priimti išsamias taisykles dėl vizualinių patikrinimų reiškia apibrėžti sąvokas "įžiūrimi parazitai" ir "apžiūra" (vizualinis tikrinimas) ir nustatyti stebėjimų pobūdį bei dažnumą;
kadangi šiame reglamente numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime:
1) įžiūrimas parazitas - tai parazitas arba parazitų grupė, turintys matmenis, spalvą arba struktūrą, kurią galima aiškiai atskirti nuo žuvies audinių;
2) apžiūra - tai nedestruktyvus žuvų arba jų produktų ištyrimas nenaudojant didinančių optikos priemonių, žmogaus matomumui palankioje šviesoje, prireikus įskaitant ir peršvietimą.
2 straipsnis
1. Apžiūrimas tipinis bandinių skaičius.
2. Asmenys, atsakingi už krante esančias įmones, ir kvalifikuoti darbuotojai fabrikų laivuose nustato 1 dalyje minimų patikrinimų apimtį ir dažnumą, atsižvelgdami į žuvininkystės produktų pobūdį, jų geografinę kilmę ir paskirtį.
3 straipsnis
Gamybos metu kvalifikuoti darbuotojai turi apžiūrėti išskrostų žuvų pilvo ertmę, kepenis ir ikrus bei pienius, skirtus vartoti žmonėms. Atsižvelgiant į taikomą išdorojimo tvarką, apžiūra turi būti atliekama taip:
1) dorojant rankomis; tai nuolatos daro dorojantis ir plaunantis darbuotojas;
2) dorojant mechaniniu būdu, imamas tipinis bandinys, ne mažiau kaip 10 žuvų iš partijos.
4 straipsnis
Žuvies filė arba žuvies gabaliukų apžiūrą turi atlikti kvalifikuoti asmenys, tvarkydami ją po to, kai buvo išimti kaulai (gauta filė) ir supjaustyta į gabalėlius. Kai dėl filė dydžio arba jos gavimo būdo neįmanoma patikrinti kiekvieno atskiro gabalo, remiantis Direktyvos 91/493/EEB 6 straipsnio 1 dalimi, turi būti parengtas kompetentingai institucijai prieinamas bandinių ėmimo planas. Kai techniškai įmanoma tikrinti peršviečiant, šis būdas turi būti įtrauktas į bandinių ėmimo planą.
3 straipsnis
Šis sprendimas skirtas valstybėms narėms.
Priimta Briuselyje, 1993 m. sausio 19 d.